Duwweltjie

Die duwweltjieook genoem: dubbeltjie, dubbeltjiedoring, hondedoring, volstruisdoring, volstruisdubbeltjie (Tribulus terrestris L.) is 'n plantjie wat inheems is aan die hele Suid-Afrika, behalwe Mpumalanga. Op die SANBI-rooilys is dit as veilig (LC) gelys. Dit is ook inheems aan suidelike Europa.

Dit kom wydverspreid oor die hele Suider-Afrika voor, veral waar die veld versteur of uitgetrap is. Dit groei vinnig as daar genoeg reën is, maar verlep tydens droë tydperke.

Dit is 'n eenjarige plant met 'n penwortel wat tot 1,5 m diep kan word. Dit groei dikwels as onkruid in tuine en is berug vir sy harde stekelrige vruggies, wat kaalvoetloop pynlik maak. Dit kan selfs deur leer en fietsbande steek.

In Noord-Amerika is dit 'n indringerplant wat die opbrengs van oeste kan verminder omrede dit met sy penwortel voedingstowwe en water wegneem. Vir natuurlike plaagbeheer is twee insekte (kalanders) in 1962 uit Europa ingevoer, nl. Microlarinus lareynii en M. lypriformis. M. lareynii lê sy eiertjies in die duwweltjie se saadjies en M. lypriformis op die onderkant van die stingels en blare.

Diere soos skape is baie lief vir dié plant, maar dit raak giftig (veral as dit verlep raak) en veroorsaak dan geeldikkop by skape.

 Fotogalery 

 Verwysings 

Kategorie:Flora van Suid-Afrika
Kategorie:Flora van Australië
Kategorie:Medisinale plante